Er du nogensinde bange for, at dit barn bliver udnyttet på nettet? Frygter du, at din datter eller søn ikke kan sige fra, hvis han eller hun bliver udsat for et verbalt overgreb? Alle dine bekymringer kan du selv gøre meget for at slippe for, hvis du sørger for at klæde dine børn rigtigt på til den barske tone, der ofte er online og især på de sociale medier. Det mener familievejleder & Marte Meo-supervisor Christina Abildgaard. - Hvis du anerkender dit barns følelser, viser du, at det er okay at føle, som han eller hun gør. Hvis barnet er blevet mødt med respekt, og ved, at ingen følelser er grundlæggende forkerte, så vil dit barn automatisk respektere sine egne og andres grænser, siger familievejlederen. Det mest optimale er naturligvis at bygge sit barns selvværd op allerede fra fødslen ved at møde barnets behov, blandt andet ved at trøste barnet, så snart det græder. - Hvis man har forsøgt at møde og opfylde sit barns behov fra fødslen og indtil, barnet er tre år, så får det en solid tillid til sig selv og sin omverden. Og så kan det sætte grænser – og sige fra, når nogen gør eller siger noget, det ikke har det godt med, forklarer Christina Abildgaard. De gode råd kommer i forbindelse med undervisningskampagnen Uge Sex, hvor 400.000 elever i 0.-10. klasse og på landets ungdomsuddannelser sætter fokus på børn og unges intime grænser, når de færdes online og på sociale medier. Åben dialog er vejen frem Som de fleste forældre sikkert kender til, så får man måske ikke altid sagt eller gjort det mest pædagogiske over for sine børn, men så er der også råd for det. - Det er jo aldrig for sent at styrke sine børns selvværd. Det vigtigste er at lytte til dem og tage dem seriøst – for så vil de også tage sig selv seriøst, og kunne mærke efter, hvor deres egne grænser går. Står man i en situation, hvor man frygter, at ens teenagedatter eller –søn er op vej ud i noget ’snavs’ på nettet, så er åben kommunikation vejen frem, råder familievejlederen. - Tag en åben og ærlig dialog omkring det, du tror, er ved at ske. Du kan alligevel ikke styre barnets færden resten af livet, så det handler om at give det tillid til, at det altid kan komme til dig – også de gange, hvor det selv er kommet til at sige eller gøre noget, der har såret andre, siger Christina Abildgaard. - Jo større tryghed og tillid, der er mellem børn og forældre, jo nemmere er det for børnene at sætte grænser for andre og heller ikke overskride andres grænser, siger hun.

Referat:
Når du anerkender dine børns behov fra en tidlig alder, får de automatisk et sundt forhold til deres egen krop og formår at sige fra.